《鸣山岩》
宋代·林豫

青山招隐桂丛高，五十年来姓字逃。春雨晴时星欲洗，晚雷殷处水生涛。

关门不锁空玄室，花径无媒自碧桃。安得飘飖尘外事，胡麻白日饭吾曹。

作者简介：兴化军仙游人，字顺之。神宗熙宁九年进士。尝知通利军，与苏轼兄弟交善。苏辙贬，豫送以词，有“怒发冲冠，壮心比石”之语。历知保德、广信、邵武军及邢、邵、鄜、冀州凡七任，所至有惠政。后坐苏轼荐，入元祐党籍。有《笔铎草录》。